Tampereen Ilves on aloittanut yt-neuvottelut pelaajiensa ja valmentajiensa kanssa. Asiasta uutisoi Aamulehti.
Ilveksen toimitusjohtaja Risto Jalo kertoo Aamulehdelle, että Ilves Hockey Oy aloitti ennen pääsiäistä koko seuraa koskevat yhteistoimintaneuvottelut.
– Kerromme vapun tienoilla, mikä on tilanteemme, Jalo kommentoi.
Jalo sanoo Jatkoaika.com -sivustolla, että vaikka neuvottelujen lopputulosta on mahdotonta ennustaa, tuntuma on olosuhteisiin nähden positiivinen.
– Tällä hetkellä näyttää siltä, että pelaajien tai valmentajien lomautuksia emme tarvitse. Mitään varmuutta ei ole, mutta se on näkymä. Palkanalennuksia tässä lähinnä haetaan, Jalo kommentoi.
Ilves on kuudes Liiga-seura, joka turvautuu yt-neuvotteluihin pelaajiensa ja valmentajiensa kanssa. Ennen tupsukorvia saman reitin ovat käyneet läpi Pelicans, JYP, Sport, Jukurit ja SaiPa. Pelicans on toistaiseksi ainoa seura, joka on lomauttanut pelaajiaan.